Illum il-Kummissjoni tħabbar l-ewwel żborż ta' għajnuna finanzjarja li jammonta għal €88.9 miljun permezz tal-Fond ta' Solidarjetà tal-UE (FSUE) għall-Kroazja, wara t-terremot qerriedi li laqat lill-belt ta' Zagreb u l-inħawi tal-madwar fit-22 ta' Marzu 2020. Dan huwa kontribut għall-isforzi tal-pajjiż biex il-popolazzjoni tingħata assistenza, u biex l-infrastrutturi u s-servizzi essenzjali jerġgħu jiġu għal li kienu. Elisa Ferreira, il-Kummissarju għall-Koeżjoni u r-Riformi qalet: “Il-Kroazja u l-belt kapitali tagħha sofrew wieħed mill-aktar diżastri naturali gravi li ġraw f'aktar minn mitt sena, u dan ikkawża ħsara kbira u tħarbit. Barra minn hekk, dan seħħ f'mument meta l-popolazzjoni kienet diġà qed tbati mill-effetti tal-pandemija tal-coronavirus u mill-lockdown. Id-Deċiżjoni tal-lum għandha l-għan li ttaffi l-piż kbir li dan kellu fuq il-pajjiż u għal darb' oħra turi s-solidarjetà tal-UE f'dawn iż-żminijiet diffiċli.” Fil-jiem li ġejjin il-Kroazja se tirċievi ħlas bil-quddiem, li huwa l-ogħla li qatt tħallas permezz tal-FSUE. Sadanittant il-Kummissjoni qed tlesti l-analiżi tagħha dwar it-talba ppreżentata mill-awtoritajiet Kroati, u se tipproponi ammont finali ta' għajnuna li għandu jiġi approvat mill-Parlament Ewropew u mill-Kunsill. Kuntest Fit-22 ta' Marzu 2020, terremot qawwi laqat lil Zagreb, il-belt kapitali tal-Kroazja, u l-madwar tagħha. Immedjatament wara, il-Mekkaniżmu għall-Protezzjoni Ċivili tal-UE ġie attivat biex jipprovdi rispons ta' emerġenza, jimmobilizza tined, sodod, saqqijiet, heaters u sleeping bags mis-Slovenja, l-Ungerija, l-Awstrija u l-Italja biex jintbagħtu malajr lejn iż-żoni milquta. Il-Kummissjoni pprovdiet ukoll appoġġ għal operazzjonijiet ta' salvataġġ u ta' valutazzjoni tal-ħsara permezz tas-Servizzi ta' Ġestjoni ta' Emerġenzi ta' Copernicus tal-UE. Il-Kroazja mbagħad ressqet applikazzjoni sħiħa għall-assistenza mill-Fond ta' Solidarjetà tal-UE fil-11 ta' Ġunju 2020, qabel l-iskadenza regolatorja ta' 12-il ġimgħa mill-okkorrenza tad-diżastru. Il-FSUE jappoġġa lill-Istati Membri tal-UE u lill-Pajjiżi fi proċess ta' Adeżjoni billi joffri appoġġ finanzjarju wara diżastri naturali gravi. Sa mill-ħolqien tiegħu fl-2002, il-Fond intuża għal 88 diżastru, u kopra firxa ta' sitwazzjonijiet katastrofiċi inklużi għargħar, nirien f'foresti, terremoti, maltempati u nixfa. Sa issa ġew appoġġati 24 pajjiż ( 23 Stat Membru u pajjiż fi proċess ta' adeżjoni), wħud minnhom għal diversi drabi, b'ammont li jaqbeż il-€5.5 biljun. Bħala parti mir-rispons tal-UE għat-tifqigħa tal-coronavirus u l-kriżi assoċjata tas-saħħa pubblika, l-ambitu tal-FSUE dan l-aħħar ġie estiż biex ikopri emerġenzi kbar tas-saħħa pubblika u l-livell massimu ta' ħlas bil-quddiem żdied minn €30 miljun għal €100 miljun. Għal aktar informazzjoni Il-Fond ta' Solidarjetà tal-UE Lista tal-interventi kollha permezz tal-FSUE (sal-aħħar tal-2019)